CELEX: 62009TN0298
Language: lv
Date: 2009-07-22 00:00:00
Title: Lieta T-298/09: Prasība, kas celta 2009. gada 22. jūlijā — Evropaïki Dynamiki /Komisija

26.9.2009   
            
            
               LV
            
            
               Eiropas Savienības Oficiālais Vēstnesis
            
            
               C 233/19
            
         Prasība, kas celta 2009. gada 22. jūlijā — Evropaïki Dynamiki/Komisija
   (Lieta T-298/09)
   2009/C 233/35
   Tiesvedības valoda — angļu
   
      Lietas dalībnieki
   
   
      Prasītāja: Evropaïki Dynamiki — Proigmena Systimata Tilepikoinonion Pliroforikis kai Tilematikis AE, Atēnas (Grieķija) (pārstāvji — N. Korogiannakis un M. Dermitzakis, lawyers)
   
      Atbildētāja: Eiropas Kopienu Komisija
   
      Prasītājas prasījumi:
   
   
               —
            
            
               atcelt Komisijas lēmumus par prasītājas piedāvājumu, kas iesniegti atklāta konkursa procedūrā EAC/01/2008 par ārējo pakalpojumu sniegšanu izglītojošajām programmām (ESP-ISEP) 1. grupā “IS attīstība un uzturēšana” un 2. grupā “IS studijas, pārbaude, apmācība un atbalsts” (OV 2009/S 22-030588), izvēlēšanos kā otro pretendentu kaskādes mehānismā, un paziņoti prasītājai ar divām atsevišķām vēstulēm, kas datētas ar 2009. gada 12. maiju, kā arī visus turpmākos ar šo konkursu saistītos Komisijas lēmumus, tostarp lēmumu par līguma slēgšanas tiesību piešķiršanu konkursā izvēlētajiem pretendentiem;
            
         
               —
            
            
               piespriest Komisijai atlīdzināt prasītājas zaudējumus, kas tai radušies attiecīgā konkursa procedūrā, EUR 9 554 480 apmērā;
            
         
               —
            
            
               piespriest Komisijai atlīdzināt prasītājas tiesāšanās izdevumus un izdevumus saistībā ar šo prasību, arī tad, ja tā tiek noraidīta.
            
         
      Pamati un galvenie argumenti
   
   Šajā lietā prasītāja lūdz atcelt atbildētājas lēmumu par prasītājas piedāvājumu, kas iesniegti atklāta konkursa procedūrā par ārējo pakalpojumu sniegšanu izglītojošajām programmām (ESP-ISEP) (EAC/01/2008), izvēlēšanos kā otro pretendentu kaskādes mehānismā, kā arī lēmumu par attiecīgo līguma slēgšanas tiesību piešķiršanu konkursā izvēlētajiem pretendentiem. Prasītāja turklāt lūdz atlīdzināt zaudējumus, kas esot radušies saistībā ar konkursa procedūru.
   Savas prasības pamatojumam prasītāja izvirza šādus pamatus.
   Pirmkārt, prasītāja apgalvo, ka atbildētāja ir pārkāpusi labas pārvaldības un vienlīdzīgas attieksmes principu, jo nav ņēmusi vērā izslēgšanas kritērijus, kas noteikti Finanšu regulas (1) 93. panta 1. punktā un 94. pantā, neizslēdzot no konkursa procedūras vienu no konkursā izvēlētā konsorcija dalībniekiem, kas ir pārkāpis savas līgumsaistības ar atbildētāju. Šādi rīkojoties, atbildētāja ir pārkāpusi arī Īstenošanas noteikumu 133.a pantu un 134. pantu (2).
   Otrkārt, prasītāja apgalvo, ka atbildētāja, pienācīgi nenorādot pamatojumu, ir pārkāpusi Finanšu regulas 100. panta 2. punktu. Prasītāja uzskata, ka Komisijas sniegtie komentāri bija vispārēji, maldinoši un neskaidri.
   Treškārt, prasītāja apgalvo, ka Komisija ir prettiesiski pagarinājusi konkursa spēkā esamību, tādējādi pārkāpjot Finanšu regulas 130. pantu, kā arī labas pārvaldības, pārskatāmības un vienlīdzīgas attieksmes principu.
   
      (1)  Padomes 2002. gada 25. jūnija Regula (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (OV L 248, 1. lpp).
   
      (2)  Komisijas 2002. gada 23. decembra Regula (EK, Euratom) Nr. 2342/2002, ar ko paredz īstenošanas kārtību Padomes Regulai (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (OV L 357, 1. lpp.).